作者:魏承班
標題:生查子
內容:煙雨晚晴天，零落花無語。難話此時心，梁燕雙來去。琴韻對燻風，有恨和情撫。腸斷斷弦頻，淚滴黃金縷。寂寞畫堂空，深夜垂羅幕。燈暗錦屏欹，月冷珠簾薄。愁恨夢難成，何處貪歡樂。看看又春來，還是長蕭索。離別又經年，獨對芳菲景。嫁得薄情夫，長抱相思病。花紅柳綠間晴空，蝶舞雙雙影。羞看繡羅衣，為有金鸞並。